OVK wil verkiesings uitstel(Foto: Maroela Media) Die Onafhanklike Verkiesingskommissie (OVK) het besluit om die verkiesingshof te nader vir die uitstel van die munisipale tussenverkiesings, aangesien die vlak 3-inperkingsregulasies politieke byeenkomste verbied. Die OVK sal die hof vra om die verkiesings met 90 dae uit te stel. Volgens Kate Bapela, woordvoerder van die OVK, beperk die jongste regulasies politieke aktiwiteite wat die vryheid en regverdigheid van die verkiesing belemmer. “Die kommissie het opgemerk hoewel baie voorbereidings vir die tussenverkiesing reeds afgehandel is en protokol bestaan vir die veilige uitvoering van verkiesings soos in November en Desember, sal die regulasies wat politieke aktiwiteite verbied egter die veldtogte van kandidate en politieke partye beïnvloed,” sê Bapela. Die benadering tot die verkiesingshof volg op samesprekings met politieke partye via die nasionale skakelingskomitee waartydens alle partye steun vir die uitstel uitgespreek het. Die tussenverkiesings sou op 20 Januarie, 3 Februarie en 17 Februarie in ses provinsies, tien munisipaliteite en 14 wyke plaasgevind het. Tussenverkiesings wat vir 3 Maart geskeduleer is, sal tans voortgaan. Die kommissie sê hy merk egter op dat die registrasie van kiesers vir 23 tot 24 Januarie geskeduleer is en dat partye en kandidate verhinder kan word om behoorlike voorbereidings te tref vir die registrasie-naweek, gegewe die huidige regulasies wat tot minstens 12 Januarie geld. “Die OVK sal voortgaan om die ontwikkelinge rakende die beperkings en regulasies noukeurig dop te hou met die oog daarop om voort te gaan óf die hof te nader vir uitstel tot 3 Maart, asook die spoedige hervorming van enige uitgestelde tussenverkiesing.”